Norges Sosiale Forum

Norges Sosiale Forum er en del av en internasjonal bevegelse som arbeider for en rettferdig verden og mot en nyliberal verdensøkonomi. 
Norges Sosiale Forum organiserer Globaliseringskonferansen og er en norsk avlegger av Verdens Sosiale Forum og Europas Sosiale Forum. Norges Sosiale Forum ble offisielt konstituert i mai 2002. 
Globaliseringskonferansen  
Globaliseringskonferansen ble for første gang arrangert i Norge i 2001. Konferansen ble en kjempesuksess. Omkring 1200 personer deltok på den tre dager lange konferansen som ble holdt i Folkets hus i Oslo under mottoet “En annen verden er mulig” 
Globaliseringskonferansen er et møtested og et samarbeidsforum for aktivister, tillitsvalgte og andre engasjerte i de miljøene i Norge som arbeider for en verden der hensynet til mennesker, samfunn og miljø settes foran hensynet til økonomisk profitt. Konferansen holdes annenhvert år og i løpet av de fire dagene konferansen pågår, holdes en rekke stormøter, seminarer, verksteder, debatter og foredrag med innledere fra både inn-og utland. I tillegg til kulturinnslag som kulturbarnehage, konserter, film og bokbad. 
Bak Globaliseringskonferansen står over 60 organisasjoner som har tilsluttet seg plattformen for Norges Sosiale Forum. Alliansen representerer et bredt spekter med alt fra forskningsmiljøer, bistandsorganisasjoner, solidaritets-, miljø-, kvinne- og fagbevegelse, partier til ungdomsorganisasjoner. Organisasjonens årsmøte velger et styre som er ansvarlig for gjennomføringen av Globaliseringskonferansen.  
Forløpere 
MAI-nettverket 
Røttene til Norges sosiale forum og Globaliseringskonferansen strekker seg lenger tilbake. I 1997 ble det kjent at de rike landene, medlemmene i OECD, drev hemmelige forhandlinger om en multilateral investeringsavtale – Multilateral Agreement on Investments – MAI.  Norge deltok i disse forhandlingene, og en håndfull personer fra ulike organisasjoner tok et initiativ for å danne et norsk nettverk mot MAI-avtalen. Over 40 landsomfattende organisasjoner ble med i MAI-nettverket; fagforeninger, bondeorganisasjoner, solidaritets- og miljøorganisasjoner og andre frivillige organisasjoner og nettverk. Motstanden mot at markedsmakta skulle råde og at storselskapene skulle få enda mer makt, var sterk over hele verden. En kombinasjon av den sterke protestbevegelsen mot avtalen som vokste fram i mange land, og at noen land, bl.a. Frankrike, fikk “kalde føtter”, førte til at forhandlingene om MAI-avtalen brøyt sammen.
Nettverk mot markedsmakt – for demokratisk styring
Hva skulle man gjøre med MAI-nettverket da kampen var vunnet?  Storkapitalen var på offensiven på mange områder, så nettverket ble omdannet til Nettverk mot markedsmakt – for demokratisk styring i 1998. Det var dette nettverket som i år 2000 tok initiativet til en konferanse i Oslo. Konferansens tema var Verdens handelsorganisasjon (WTO), markedsliberalisme og alternativer til “de sterkestes rett”.  Flere kjente internasjonale skikkelser i kampen mot storselskapenes globalisering var blant innlederne på den to og en halv dag lange konferansen; Martin Kohr, Susan George, Mike Waghorne, Yash Tandon og Alice Raymundo, Via Campesina.  Med omtrent 800 personer på konferansen ble den en stor suksess.
Samarbeidsutvalget “En annen verden er mulig”
Inspirert av det første kjempevellykkede World Social Forum ble Samarbeidsutvalget “En annen verden er mulig” dannet i 2001. Under forberedelsene til Globaliseringskonferansen i 2001 arrangerte Samarbeidsutvalget møter – Konferanseforum –  for alle organisasjoner og aktivister som ønsker å delta i arbeidet.
Det var en god del diskusjoner om hva konferansen under mottoet “En annen verden er mulig” skulle hete.  Navnet Globaliserings-konferansen har flere kilder. Fra midt på 1990-tallet var det mye snakk og skriving om globalisering av næringslivet, handel, kultur mm. Vi som arbeidet med konferansen fra starten i 2000, ønsket diskusjoner rundt hva som ligger i “globalisering” – og ikke minst i ulike former for globalisering. Vi hentet også inspirasjon fra den internasjonale småbonde-bevegelsen La Via Campesina som lanserte slagordet Globalisér kampen – globalisér håpet!  som et svar på den formen for globalisering som ble drevet fram av storselskapenes profittmotiv. Globaliserings- konferansen 2001 ble en kjempesuksess. Omkring 1200 personer deltok på den tre dager lange konferansen som ble holdt i Folkets hus i Oslo under mottoet “En annen verden er mulig” – arrangert av samarbeidsutvalget.
Den norske avdelingen av World Social Forum og European Social Forum
Etter flere runder med drøftinger blant alle organisasjoner og personer som deltok aktivt i arbeidet med Globaliseringskonferansen, gikk et enstemmig møte i konferanseforumet i april 2002 inn for å tilslutte seg plattformen til World Social Forum og at samarbeidsutvalget «En annen verden er mulig» skulle være den norske avdelingen av World Social Forum og European Social Forum. Samtidig ble det også gitt ny tilslutning til organisasjonsformen i Norge, og det var brei enighet om forslaget til norsk plattform. Samarbeidsutvalget fattet vedtakene som stadfestet og formaliserte dette, på et møte i mai 2002.